La Crida enceta les festes falleres a Carcaixent
19 de febrer de 2016

Carcaixent

Este cap de setmana Carcaixent dóna el tret d’eixida a les Falles de 2016 amb l’acte de la Crida que enceta el calendari d’activitats falleres. Abans, el divendres a la nit les comissions falleres de Carcaixent entregaran els ninots per a l’exposició que cada any s’instal•la al centre comercial Ribera del Xúquer i que es podrà visitar fins al 12 de març.

El dissabte 20, a les 20:00 hores, Laia Chorro Cabrera i Alexandra Bou Congost, Falleres Majors de Carcaixent, faran la seua crida als fallers i falleres de Carcaixent des del balcó del Palau de la Marquesa i, a continuació, es donarà lectura de l’acta dels premis dels Ninots Indultats 2016. En finalitzar l’acte, i en passacarrer, aniran fins al centre comercial de la localitat perquè les Falleres Majors i les seues Corts d’Honor inauguren l’exposició.

El diumenge se celebrarà el tradicional Concurs de Paelles al Parc Navarro Daràs, que en cas de pluja es traslladaria a la FEVE. A les 12 del migdia es dispararà la carcassa que dóna inici a la competició i cap a les 14:00 hores passaran els membres del jurat a fer la degustació de les paelles que entren en concurs. Després de dinar, cap a les 16:30 hores, es donaran a conéixer els premis del Concurs de Paelles 2016. Els actes de falles continuaran el proper cap de setmana amb la Cavalcada del Ninot.

Foto: Jordi Carrillo